ડિજિટલ રીડરનું બીજું નામ e-READER ઈ-રીડર. એનાથીય વધારે સવલતવાળું આવ્યું e-Book ઈ-બુક. એમાં તમે પુસ્તકનાં પાનાં આગળ પાછળ કરી શકો, ગમે તે પાના પર વાંચવાનું બંધ કરી બુક માર્ક મૂકી શકો. આટલી બધી સગવડતા તમને પુસ્તકની ખોટ સાલવા નહિ દે એમ મનાય છે. બાન્સ ઍન્ડ નૉબલ અને ઍમેઝોન પોતાનાં ઉપકરણોમાં સુધારા વધારા કરતા રહે છે. એની કિંમત ઘટાડતા જાય છે. આ ઉપકરણની કિંમત ઘટીને વીસ ડૉલર સુધી પહોંચી જાય તો નવાઈ નહિ. આ સ્પર્ધામાં કમ્યૂટરનું જનક APPLE એપલ હાથ જોડીને બેઠું બેઠું તાલ જોયા કરે એ તો બને જ નહિ. એણે i-PAD આઈ પેડ બનાવ્યું. અત્યાર સુધી ઈ-રીડર અને ઈ-બુકમાં માત્ર ચોપડીઓ જ વાંચી શકાતી હતી, પણ એપલના આઈપૅડમાં માત્ર ચોપડીઓ જ નહિ, છાપાં અને સામાયિકો પણ વાંચી શકાય છે. મોબાઈલ ફોન તરીકે એનો ઉપયોગ થઈ શકે છે અને કૅમેરા તરીકે એ ખપ લાગે છે. આવું બહુરૂપી સાધન લોકપ્રિય થયા વગર રહે ખરું ? એપલ કહે છે કે માત્ર એંસી દિવસમાં એણે ત્રીસ લાખ આઈ પૅડ વેચ્યાં છે. આમાં ડિજિટલ રીડર બનાવનારાઓનો ગજ ક્યાં વાગવાનો હતો ?